**Luna MAI - Rozariul pentru vocații**

***MISTERELE DE BUCURIE***

**Primul mister:** *Vestirea arhanghelului*: "Atunci Maria a spus: *Iată slujitoarea Domnului, fie mie după cuvântul tău*. Și îngerul a plecat de la ea" (*Lc* 1,38).

Marie, prin DA-ul tău spus îngerului, tu ai făcut posibilă venirea lui Isus în lume. Cu tine, Marie, îl rugăm pe Domnul secerișului pentru tinerii comunităților noastre, ai diecezei noastre și din toată Biserica, cărora Dumnezeu le adresează invitația de a-l urma. Te rugăm pentru părinții lor: ca ei să fie dispuși să accepte vocația pe care Domnul le-o oferă copiilor lor.

**Al doilea mister**: *Vizita Mariei la Elisabeta*: "Când a auzit Elisabeta salutul Mariei, a tresăltat copilul în sânul ei, iar Elisabeta a fost umplută de Duhul Sfânt și a strigat cu glas puternic: "Binecuvântată ești tu între femei și binecuvântat este rodul sânului tău! Și de unde îmi este [dată] mie aceasta ca să vină mama Domnului meu la mine?" (*Lc* 1,41-43).

Marie, datorită disponibilității tale, Elisabeta a putut să se lase atinsă de Domnul venit în lume și prezent în tine. Cu tine, Marie, îl rugăm pe Domnul secerișului pentru ca Biserică, ca ea să fie mereu deschisă oamenilor de astăzi. Să fim dispuși noi înșine să-i slujim pe frații noștri, mărturisind astfel bucuria de a-l urma pe fiul tău.

**Al treilea mister:** *Nașterea lui Isus*: "Îngerul le-a spus: «Nu vă temeți, căci, iată, vă vestesc o mare bucurie care va fi pentru tot poporul: astăzi, în cetatea lui David, vi s-a născut Mântuitorul care este Cristos Domnul»" (*Lc* 2,10-11).

Marie, în Isus, fiul tău, Dumnezeu s-a făcut om. Întruparea sa alungă orice teamă, fiindcă el este mereu prezent alături de noi. Cu tine, Marie, ne rugăm pentru a putea sesiza prezența lui Isus cel înviat în viața noastră și, astfel, prin cuvintele și faptele noastre, să putem construi o lume de pace și de dreptate.

**Al patrulea mister**: *Prezentarea la Templu*: "Acum eliberează-l, pe slujitorul tău, Stăpâne, după cuvântul tău, în pace, căci au văzut ochii mei mântuirea ta pe care ai pregătit-o înaintea tuturor popoarelor, lumină spre luminarea neamurilor și gloria poporului tău, Israel!" (*Lc* 2,29-32).

Marie, împreună cu Iosif, soțul tău feciorelnic, l-ați prezentat pe Isus la Templu, iar bătrânul Simeon ni-l descoperă ca lumină a lumii. Cu tine, Marie, îl rugăm pe Domnul secerișului pentru toți cei care își consacră viața Domnului, ca ei să fie lumină și speranță pentru lumea de astăzi.

**Al cincilea mister**: *Regăsirea lui Isus*: "El însă le-a spus: «De ce m-ați căutat? Nu știați că eu trebuie să fiu în casa Tatălui meu?». Însă ei n-au înțeles cuvântul pe care li-l spusese" (*Lc* 2,49-50).

Marie, în timpul anilor petrecuți alături de fiul tău, ai trăit experiențe pe care nu ți le-ai imaginat niciodată. În ziua regăsirii lui Isus la Templu, tu nu ai înțeles cuvintele lui, totuși, te-ai încrezut în promisiunea Domnului la care meditai în inima ta. Cu tine, Marie, îl rugăm pe Domnul secerișului, să ne dea și nouă încrederea care te însuflețea, atunci când, asemenea ție, nu înțelegem planul său cu noi. Să avem curajul de a propune sau de a alege calea preoției, a vieții consacrate, dar și a căsătoriei într-o lume în care totul ni se pare atât de nesigur.

***MISTERELE DE LUMINĂ***

**Primul mister**: *Botezul lui Isus*: "În zilele acelea, a venit Isus din Nazaretul Galileii și a fost botezat de Ioan în Iordan. Și îndată ce s-a ridicat din apă, a văzut cerurile deschise și Duhul, ca un porumbel, coborând spre el. Și din cer a fost un glas: «Tu ești Fiul meu cel iubit, în tine mi-am găsit bucuria»" (*Mc* 1,9-11).

Isus, lumina lumii, se prezintă cu umilință în fața lui Ioan Botezătorul pentru a fi botezat.

Prin botezul său, Isus dorește să ne învețe că pentru a intra în Împărăția iubirii Tatălui, trebuie să te naști din apă și din Duhul Sfânt (cf. *In* 3,5). Porumbelul care coboară asupra lui Isus îl simbolizează pe Duhul Sfânt care ne este dăruit și nouă în timpul Botezului și care ne face copii ai lui Dumnezeu. Astfel îl putem numi pe Dumnezeu *Tată*. Fiecare dintre noi, prin credință, putem auzi același glas al Tatălui: "Tu ești fiul meu cel iubit, în tine mi-am găsit bucuria".

Cu tine, Marie, ne rugăm Domnului secerișului să ne ajute să trăim ca adevărați copii ai lui Dumnezeu, trăind într-o continuă dorință de a ne sfinți.

**Al doilea mister**: *Manifestarea atotputerniciei lui Isus la nunta din Cana*: "S-a făcut o nuntă în Cana Galileii și mama lui Isus era acolo. A fost chemat și Isus cu discipolii lui la nuntă. Lipsind vinul, mama lui Isus i-a zis: «Nu [mai] au vin». Mama lui Isus le-a spus slujitorilor: «Faceți tot ce vă va spune!»" (*In* 2,1-5).

La Cana, în Galileea, la începutul activității sale publice, Isus transformă o mare cantitate de apă într-un vin savuros. Aceasta a avut loc datorită mijlocirii Mariei care se prezintă în fața fiului ei spunându-i de lipsa vinului. Maria mijlocește pentru o familie aflată într-o situație umilitoare. Prin minunea care se petrece, Isus își manifestă gloria sa, iar discipolii cred în el. După ce i-a chemat să-l urmeze, Isus îi invită pe ucenicii săi la o nuntă. De ce la o nuntă și nu o retragere în deșert pentru a se ruga? Pentru că Împărăția cerurilor se aseamănă unui ospăț de nuntă. Nunta din Cana face referire la nunta veșnică unde toți oamenii sunt invitați la masă, este vorba de noua alianță în Isus Cristos unde el este mirele divin.

Cu tine, Marie, ne rugăm Domnului secerișului, pentru familiile noastre, pentru ca ele să fie locul în care să fie trăită plenitudinea darului alianței, unde apa umanității noastre să poată fi transformată în vinul iubirii divine. Astfel, familiile noastre vor deveni locuri de sfințire și terenuri fertile roditoare de vocații.

**Al treilea mister:** *Proclamarea Împărăției lui Dumnezeu*: "[Isus] străbătea toată Galileea, învățând în sinagogile lor, predicând evanghelia împărăției și vindecând orice boală și orice suferință în popor. [...] Văzând mulțimile, [Isus] s-a urcat pe munte și, după ce s-a așezat, s-au apropiat de el discipolii săi. Și, deschizându-și gura, îi învăța, zicând: «Fericiți cei săraci în duh, pentru că a lor este împărăția cerurilor!»" (*Mt* 4,23; 5,1-3).

Isus anunță sosirea Împărăției lui Dumnezeu și îi invită pe oameni la convertire, iertând păcatele celor care se apropie de el cu umilință.

Milostivirea lui Dumnezeu manifestată în Fiul său, Isus Cristos, continuă până la sfârșitul timpurilor. Slujirea săracilor este un act de evanghelizare în care persoanele consacrate îl reprezintă pe Isus ce anunță oamenilor Împărăția lui Dumnezeu, un Isus ce vindecă pe cei bolnavi și răniți, un Isus ce-i întoarce pe cei păcătoși pe calea binelui, un Isus ce binecuvântează copiii și face bine tuturor.

Cu tine, Marie, care ai fost primul ucenic ce te-ai pus printr-o dăruire totală în slujirea planului de mântuire a lui Dumnezeu, ne rugăm ca Domnul secerișului să trimită cât mai mulți lucrători în secerișul său.

**Al patrulea mister**: *Schimbarea la față*: "După șase zile, Isus i-a luat pe Petru, pe Iacob și pe Ioan, fratele lui, i-a dus deoparte pe un munte înalt și i s-a schimbat înfățișarea înaintea lor: fața lui a strălucit ca soarele și hainele lui au devenit albe ca lumina. [și] iată că i-a învăluit un nor luminos și iată că un glas din nor spunea: «Acesta este Fiul meu cel iubit, în care este plăcerea mea; ascultați de el!»" (*Mt* 17,1-13).

Petru, Iacob și Ioan participă la evenimentul schimbării la față a lui Isus de pe muntele Tabor. În acest moment ei văd un Isus luminos, glorios, alături de două personaje importante ale Vechiului Testament, Moise și Ilie. Viața consacrată are misiunea de a-l arăta lumii pe Fiul lui Dumnezeu făcut om ca splendoarea în fața căreia pălește orice altă lumină, ca pe frumusețea infinită care singură poate umple inima omului. O tradiție creștină veche leagă viața contemplativă de rugăciunea lui Isus făcută pe acest munte al schimbării la față. Mesajul monahismului și al vieții contemplative dorește să spună că Dumnezeu pus pe primul loc oferă existenței umane o plenitudine de sens și de bucurie, căci omul este făcut pentru Dumnezeu și nu-și va afla liniștea până nu se va odihni în Dumnezeu, după cum spunea Sfântul Augustin.

Cu tine, Marie, care ești reflecția frumuseții divine, ne rugăm Domnului secerișului, de a fi mereu adoratori fascinați de splendoarea feței sale, astfel încât viața noastră să fie transfigurată de contemplarea sa.

**Al cincilea mister**: *Instituirea sfintei Euharistii*: "Domnul Isus, în noaptea în care era vândut, a luat pâinea și, mulțumind, a frânt-o și a zis: «Acesta este trupul meu cel care este pentru voi. Faceți aceasta în amintirea mea!». De asemenea, după cină, a luat potirul spunând: Acesta este potirul noului legământ în sângele meu. Faceți aceasta, ori de câte ori beți, în amintirea mea!»" (*1Cor* 11,23-25)

Înainte de a părăsi lumea aceasta, Isus ne-a lăsat semnul prezenței sale permanente în mijlocul nostru: pâinea și vinul care, prin cuvintele preotului de la Sfânta Liturghie, devin trupul și sângele lui Cristos. ,,Cine mănâncă trupul meu și bea sângele meu rămâne în mine și eu în el" (*In* 6,56). Euharistia, rod al sacrificiului lui Isus de pe cruce, ne descoperă dorința sa de a fi în mijlocul nostru ca un prieten. La rândul nostru, ca prieteni ai lui Isus, suntem invitați să trăim asemenea lui. Așa cum el a spălat cu umilință și cu iubire picioarele ucenicilor săi și noi suntem invitați să devenim slujitori unii altora în iubire, în iertare. Să devenim astfel o euharistie vie.

Cu tine, Marie, care ai fost prima care ai primit trupul lui Isus, ne rugăm Domnului secerișului de a trezi în tineri vocații la sfânta Preoție pentru ca pâinea vieții să nu lipsească niciodată poporului aflat în deșertul acestei lumi.

***MISTERELE DE DURERE***

**Primul mister**: *Agonia lui Isus*: "[Isus] s-a îndepărtat de ei ca la o aruncătură de piatră și, punându-se în genunchi, se ruga, spunând: «Tată, dacă vrei, îndepărtează potirul acesta de la mine, dar nu voința mea, ci a ta să fie!»" (*Lc* 22,41-42).

Marie, cu câteva ore înainte de moartea sa, fiul tău, Isus, trece prin proba îndoielii, dar este atât de unit cu Tatăl, încât se abandonează voinței sale. Cu tine, Marie, ne rugăm Domnului secerișului pentru toți tinerii care doresc să-și construiască viața lor pe stânca solidă care este Isus Cristos, dar care se îndoiesc sau ezită de a se angaja în urmarea lui, ca ei să fie mereu disponibili Duhului Sfânt pentru a conștientiza că renunțarea pe care o cere urmarea lui Isus este puțin lucru în comparație cu ceea ce ei vor primi în schimb.

**Al doilea mister**: *Biciuirea lui Isus*: "iar pe Isus, biciuindu-l, l-a dat ca să fie răstignit" (*Mt* 27,26).

Marie, trupul fiului tău este sfâșiat de loviturile de bici, totuși, el va spune puțin mai târziu: "Tată, iartă-i, căci nu știu ce fac" (*Lc* 23,33). În fața urii, singurul răspuns posibil este cel al iertării. Cu tine, Marie, ne rugăm Domnului secerișului pentru toți cei botezați care îndeplinesc o slujire particulară în Biserică, ca ei să fie martori animați de o iubire înflăcărată în lumea noastră adesea sfâșiată de loviturile urii și ale violenței.

**Al treilea mister**: *Încununarea cu spini*: "Atunci, soldații guvernatorului l-au adus pe Isus în pretoriu și au adunat în jurul lui toată cohorta și, după ce l-au dezbrăcat, l au acoperit cu o mantie purpurie. Împletind o coroană de spini, i au pus-o pe cap, iar în mâna dreaptă o trestie și, îngenunchind înaintea lui, își băteau joc de el, spunând: «Bucură-te, rege al iudeilor!». Apoi, scuipându-l, îi luau trestia și-l loveau peste cap" (*Mt* 27,27-30).

Marie, în acest moment, fiul tău, Isus, cunoaște umilința extremă: este considerat un rege de comedie, luat în râs, batjocorit. Astfel, el devine însoțitorul celor care, de-a lungul timpului, au cunoscut persecuțiile pentru faptul că au făcut din Isus regele și salvatorul lor. Cu tine, Marie, ne rugăm Domnului secerișului pentru toți creștinii care și astăzi sunt persecutați. Uniți cu ei în rugăciune, să fim și noi constructori curajoși ai Împărăției pe care Isus a inaugurat-o prin venirea sa în lume.

**Al patrulea mister**: *Isus își duce crucea*: ,,În timp ce ieșeau, au găsit un om din Cirene cu numele de Simon. Pe acesta l-au constrâns să-i ducă crucea" (*Mt* 27,32).

Marie, fiul tău nu este singur pe drumul crucii. Simon din Cirene este prezent și el pe acest drum pentru a-l ajuta pe Isus să-și poarte crucea pe drumul greu al Golgotei. Mulți tineri se angajează în diferite grupuri și asociații în Biserică, arătându-se disponibili invitației fiului tău, de a se pune în serviciul celor mici și săraci. Cu tine, Marie, ne rugăm Domnului secerișului pentru tinerii care se angajează pentru a-i sluji pe cei nevoiași în mod gratuit, pentru ca ei să recunoască în ceilalți prezența lui Cristos: "tot ce ați făcut unuia dintre frații mei cei mai mici, mie mi ați făcut" (*Mt* 25,40).

**Al cincilea mister**: *Moartea lui Isus pe cruce*: "După aceasta, văzând Isus că toate s-au împlinit, ca să se împlinească Scriptura, a zis: «Mi-e sete». Era acolo un vas plin cu oțet. Atunci, ei au pus în isop un burete îmbibat cu oțet și i l-au apropiat de gură. După ce a luat oțetul, Isus a spus: «S-a împlinit». Și, plecându-și capul, și-a dat duhul" (*In* 19,28-30).

Marie, fiul tău a ajuns până la iubirea maximă. A răspunde chemării fiului tău de a-l urma înseamnă a ne dărui viața, pentru ca, împreună cu el, omenirea să meargă pe drumul învierii. Cu tine, Marie, ne rugăm Domnului secerișului pentru Sfântul Părinte Papa, pentru episcopi, preoți și diaconi care au misiunea de a conduce poporul lui Dumnezeu pe drumul învierii într-o lume deseori agitată și tulburată, ca ei să poată sustrage din relația cu Cristos cel viu forța necesară pentru a-și îndeplini slujirea lor, fiind susținuți în același timp și de colaborarea credincioșilor pe care îi păstoresc.

***MISTERELE DE SLAVĂ***

**Primul mister**: *Învierea lui Isus*: "Intrând în mormânt, au văzut un tânăr așezat la dreapta, îmbrăcat cu o haină lungă, albă, și au fost cuprinse de spaimă. Dar el le-a zis: «Nu vă înspăimântați! Îl căutați pe Isus Nazarinéanul, cel răstignit. A înviat, nu este aici! Iată locul în care îl puseseră!»" (*Mc* 16,5-6).

Marie, în dimineața Paștelui, vestea îngerului pe care ai primit-o la Buna Vestire, capătă un sens nou: "Sfântul care se va naște va fi numit Fiul lui Dumnezeu" (*Lc* 1,35). Da, Isus, pe care tu l-ai purtat, crescut și însoțit în tăcere în anii copilăriei și tinereții sale în mijlocul oamenilor, este Fiul lui Dumnezeu care deschide umanității porțile vieții veșnice. Cu tine, Marie, ne rugăm Domnului secerișului pentru Sfânta Biserică, trupul lui Cristos înviat prezent în lume, ca ea să nu se lase atinsă de descurajare, iar cei botezați să-și amintească că sunt templele Duhului Celui înviat și să trăiască în lume ca oameni înnoiți și mărturisitori ai învierii.

**Al doilea mister**: *Înălțarea lui Isus*: "«Însă, când va veni Duhul Sfânt asupra voastră, voi veți primi o putere și îmi veți fi martori în Ierusalim, în toată Iudeea și Samaria și până la marginile pământului». Și spunând acestea, sub privirile lor, [Isus] a fost înălțat și un nor l-a ascuns din ochii lor" (*Fap* 1,8-9).

Marie, în dimineața înălțării, fiul tău, Isus, îi trimite pe ucenicii săi în misiune. Duhul Sfânt îi va conduce la întâlnirea cu toate popoarele. Cu tine, Marie, ne rugăm Domnului secerișului, pentru toți misionarii: preoți, persoane consacrate și laici care vestesc evanghelia în diferite zone de misiune, ca ei să fie animați de curaj și bucurie în mărturisirea credinței în Isus Cristos și să fie un stimulent pentru întreaga Biserică de a fi misionară, de a fi deschisă să meargă la întâlnirea cu toți oamenii.

**Al treilea mister**: *Coborârea Duhului Sfânt*: "Toți au fost umpluți de Duhul Sfânt și au început să vorbească în alte limbi, după cum Duhul le dădea să vorbească" (*Fap* 2,4).

Marie, în ziua Bunei Vestiri, îngerul Domnului ți-a spus să nu te temi căci ,,Duhul Sfânt va veni asupra ta și puterea Celui Preaînalt te va umbri" (*Lc* 1,35). În ziua Rusaliilor, același Duh Sfânt este dăruit Bisericii, Duh care alungă orice teamă. Astfel, Biserica poate anunța cu încredere vestea cea bună a învierii. Cu tine, Marie, ne rugăm Domnului secerișului, pentru toți credincioșii din dieceza noastră care au primit sau vor primi sacramentul Mirului în acest an, ca rămânând fideli Duhului Sfânt pe care l-au primit, să răspundă cu curaj vocației lor creștine și să trăiască cu bucurie evanghelia în viața lor.

**Al patrulea mister**: *Ridicarea sfintei Fecioare Maria cu trupul și sufletul la cer*: ,,căci mi-a făcut lucruri mari Cel Atotputernic și numele lui e sfânt!" (*Lc* 1,49).

Marie, prin ridicarea ta la cer, noi te sărbătorim ca pe cea care călăuzește și susține speranța Bisericii care se află pe pământ în drum spre mântuire. Cu tine, Marie, ne rugăm Domnului secerișului pentru Sfânta Biserică, ca ea să mărturisească faptele minunate ale lui Dumnezeu și să cheme cu încredere și bucurie lucrători pentru a vesti evanghelia în mijlocul oamenilor.

**Al cincilea mister**: *Încoronarea sfintei Fecioare Maria în cer ca regină*: "și s-a arătat în cer un semn mare: o Femeie îmbrăcată în soare; ea avea luna sub picioarele ei, iar pe cap o coroană de douăsprezece stele" (*Ap* 12,1).

Marie, ajunsă în fața lui Dumnezeu Tatăl, ești încoronată de glorie și onoare. Dintr-o copilă simplă din Palestina ai devenit mare în inima lui Dumnezeu pentru încrederea și disponibilitatea ta. Cu tine, Marie, ne rugăm Domnului secerișului ca, meditând aceste mistere de credință împreună cu tine, să fim mereu disponibili chemării de a-l urma pe fiul tău, Isus Cristos și, prin noi, această chemare să ajungă și la oamenii pe care îi întâlnim.